Preşedintele turc Recep Tayyip Erdogan l-a "felicitat" luni pe omologul său rus Vladimir Putin pentru realegerea sa în fruntea ţării şi s-a oferit din nou să medieze în conflictul cu Ucraina, a anunţat preşedinţia turcă, transmite AFP, preluat de agerpres.ro.
La rândul său, şeful diplomaţiei ruse a atenţionat împotriva unui "risc de proliferare" a conflictului în regiune.
Preşedintele Erdogan a estimat într-un apel telefonic că "evoluţia pozitivă a relaţiilor dintre Turcia şi Rusia va continua şi a declarat că Turcia este gata să-şi asume un rol de facilitator pentru a determina (Rusia) să vină la masa negocierilor cu Ucraina", potrivit unui comunicat al preşedinţiei de la Ankara.
Şefului statului turc, care de la debutul războiului din Ucraina încearcă să menţină relaţii bune atât cu Kievul cât şi cu Moscova, şi-a oferit în mai multe rânduri serviciile de mediator pentru o reglementare negociată a conflictului dintre cele două ţări care au, la fel ca Turcia, ieşire la Marea Neagră. La începutul lui martie Erdogan l-a primit la Istanbul pe preşedintele ucrainean Volodimir Zelenski, o deplasare a preşedintelui rus Vladimir Putin în Turcia prevăzută pentru 9 februarie fiind însă anulată.
Şeful diplomaţiei turce, Hakan Fidan, a subliniat la rândul său luni seara pe postul privat de televiziune CNN Turk că războiul din Ucraina "trebuie să înceteze".
"De ambele părţi zeci de mii de mame îşi îngroapă copiii. Cele două părţi nu au decât foarte mult de pierdut şi nimic de câştigat", a insistat el, adăugând că se teme de un "risc de proliferare" a conflictului în regiune.
A vorbi de "trupe europene, de ameninţare nucleară, toate acestea sunt periculoase", a notat el. "Turcia este una dintre puţinele ţări din NATO care cer pacea. Preşedintele nostru cere pacea", a mai spus ministrul de externe turc.
Erdogan îndeamnă să fie evitate orice măsuri care ar exacerba războiul din Ucraina și l-ar extinde spre NATO
Preşedintele turc Tayyip Erdogan a declarat marţi că trebuie evitate orice măsuri care ar exacerba războiul din Ucraina şi ar putea extinde conflictul la NATO, adăugând că îl va primi într-o vizită pe preşedintele rus Vladimir Putin după alegerile de la sfârşitul acestei luni, informează Reuters, potrivit agerpres.ro.
Turcia, stat membru NATO, sprijină integritatea teritorială a Ucrainei, dar menţine relaţii cordiale cu Rusia şi vorbeşte regulat cu ambele părţi în conflict. A oferit Ucrainei sprijin militar şi politic, dar, în acelaşi timp, se opune sancţiunilor împotriva Moscovei.